**Τέλος στο κόψιμο, αρχή στο φύτεμα…**

Το μήνυμα που στέλνουν οι επιστήμονες είναι ξεκάθαρο. Αν θέλουμε να σώσουμε τον δύσμοιρο πλανήτη μας πρέπει να τεθεί τέρμα στο κόψιμο των δένδρων –ή τουλάχιστον να επιτευχθεί κάθετη μείωση αυτής της αλόγιστης καταστροφής– και παράλληλα να αρχίσει παγκοσμίως μια συντονισμένη προσπάθεια δενδροφύτευσης.

Μόνο έτσι, υποστηρίζουν οι ειδικοί, μπορούμε να φρενάρουμε την κλιματική αλλαγή και συγχρόνως να πετύχουμε τη σταδιακή αναστροφή των μέχρι σήμερα τρομακτικών συνεπειών της.

Παρά τις προειδοποιήσεις των επιστημόνων υπάρχουν πολιτικοί ηγέτες, με πρώτο τον Αμερικανό πρόεδρο, που αμφισβητούν την ύπαρξη του προβλήματος.

Στην αντιμετώπιση του τόσο κρίσιμου θέματος της κλιματικής αλλαγής δεν βοηθάει και ένα, δυστυχώς, μεγάλο ποσοστό του κόσμου που όχι μόνο δεν υποβάλλει πιέσεις στους πολιτικούς του αντιπροσώπους αλλά συμπεριφέρεται –και αυτό είναι το χειρότερο– σα να μη συμβαίνει κάτι. Και οι πράξεις του το αποδεικνύουν περίτρανα. Δεν ανακυκλώνει και συνάμα, επιδεικνύοντας μια εξωφρενική συμπεριφορά, ρυπαίνει το περιβάλλον σε βαθμό εγκληματικό. Πετάει από το αυτοκίνητό του κάθε λογής σκουπίδια. Πηγαίνει στη θάλασσα και αφήνει τα σκουπίδια του στην ακτή. Ρίχνει τα αναμμένα αποτσίγαρά του στο δρόμο μέσα σε δασώδεις περιοχές προκαλώντας πυρκαγιές και ένα σωρό άλλα.

Πρέπει σαν πολίτες να νοικοκυρευτούμε και παράλληλα να συμβάλλουμε στη σωτηρία του πλανήτη.

Χρειάζεται δράση σήμερα, τώρα. Όχι αύριο. Και σύμφωνα με τους ειδικούς μια σωτήρια δράση είναι η δενδροφύτευση.

Έρευνες αποκαλύπτουν ότι κάθε χρόνο κόβονται γύρω στα 15 δισεκατομμύρια δένδρα ενώ σε όλη τη γη υπάρχουν τρία τρισεκατομμύρια δένδρα μεσαίου και μεγάλου μεγέθους. Για να επιβιώσουμε, όμως, χρειαζόμαστε άλλο ένα και κάτι τρισεκατομμύρια δένδρα.

Οι επιστήμονες εκτιμούν ότι από τότε που εμφανίστηκε ο ανθρώπινος πολιτισμός έχει χαθεί το 46% των δένδρων και προσθέτουν ότι σε κάθε άνθρωπο αντιστοιχούν σήμερα 422 δένδρα. Ο αριθμός αυτός, όμως, πρέπει να αυξηθεί σε περίπου 570 δένδρα «για να πάρει ανάσα ο πλανήτης και να μη μετατραπεί σε φούρνο που θα αφανίσει τα πάντα…»

Τα σημάδια της κλιματικής αλλαγής είναι πάμπολλα, τον τελευταίο ιδιαίτερα καιρό.

* Την περασμένη εβδομάδα η Χαλκιδική, η Ημαθία, η Ροδόπη και άλλες περιοχές της Βόρειας Ελλάδας πλήγηκαν από ακραία καιρικά φαινόμενα (χαλάζι –παρά τις υψηλές θερμοκρασίες–, καταρρακτώδεις βροχές, πλημμύρες και θυελλώδεις άνεμοι) με αποτέλεσμα να χαθούν εφτά ζωές, να τραυματιστούν πάνω από 120 άτομα και να προκληθούν τεράστιες ζημίες.
* Τέλη Ιουνίου είχαμε πρωτοφανείς χαλαζοπτώσεις στη Βόρεια Ελλάδα.
* Στη Μόσχα τον Ιούνιο σημειώθηκαν θερμοκρασίας, ρεκόρ των τελευταίων 120 χρόνων! Τον Ιούλιο μεγάλα τμήματα της Ασιατικής Ρωσίας «σαρώθηκαν» από μίνι κυκλώνες με δεκάδες νεκρούς και αμέτρητους τραυματίες.
* Αρχές Ιουλίου έπεσε στη Βόρεια Ιταλία χαλάζι σε μέγεθος πορτοκαλιού.
* Σε πολλές περιοχές της Κεντρικής Ευρώπης σημειώθηκαν πλημμύρες τέλη Ιουνίου και αρχές Ιουλίου!
* Και ο κατάλογος των ασυνήθιστων ακραίων καιρικών φαινομένων μπορεί να συνεχιστεί καταλαμβάνοντας σελίδες επί σελίδων!

Η ανθρωπότητα μπορεί να λύσει, σε ένα μεγάλο βαθμό, το πρόβλημα, με –όπως προανέφερα– τη μαζική δενδροφύτευση.

«Οι ερευνητές του Ελβετικού Ομοσπονδιακού Ινστιτούτου Τεχνολογίας της Ζυρίχης (ΕΤΗ), με επικεφαλής τον Ζαν-Φρανσουά Μπαστέν, που ανέλυσαν δορυφορικές παρατηρήσεις για περίπου 78.000 δάση και έκαναν τη σχετική δημοσίευση στο περιοδικό "Science", υπολόγισαν πόσα πρόσθετα δένδρα μπορεί να υποστηρίξει ο πλανήτης και ο αριθμός αυτός είναι πολύ μεγαλύτερος από προηγούμενες εκτιμήσεις». Μπορούν δηλαδή να φυτευτούν, χωρίς κανένα πρόβλημα, πάνω από ένα τρισεκατομμύρια δένδρα τα οποία θα απορροφούσαν μια ποσότητα περίπου 205 γιγατόνων διοξειδίου του άνθρακα, που δεν θα κατέληγε στην ατμόσφαιρα (επιφέροντας μείωση κατά 25% των συνολικών εκπομπών) και έτσι θα συγκρατιόταν η άνοδος της θερμοκρασίας...»

Χρειάζεται όμως δράση τώρα γιατί τα δένδρα για να αποδώσουν πρέπει να μεγαλώσουν και αυτό απαιτεί χρόνο.

Πάντως το Πακιστάν πρωτοπόρησε στον τομέα αυτό. Για να δηλωθεί κάθε νεογέννητο παιδί και να τύχουν οποιωνδήποτε ευεργετημάτων οι γονείς πρέπει να αποδείξουν ότι φύτευσαν τρία τουλάχιστον δένδρα!

Αν στην Ελλάδα για κάθε παράβαση του Κώδικα Οδικής Κυκλοφορίας υποχρεώνονταν οι παραβάτες να φυτεύουν ένα δένδρο, η πατρίδα μας θα είχε δάση και μέσα στη… θάλασσα!

Να περνάτε όσο πιο καλά μπορείτε και κάνετε κάτι για να μπορούν να περνούν το ίδιο καλά τα παιδιά και εγγόνια μας.

**Γιώργος Μεσσάρης**

**ΣΤΗ ΦΩΤΟΓΡΑΦΙΑ: Αν δεν πρασινίσουμε τον πλανήτη, η ζωή των άμεσων απογόνων μας θα γίνει «μαύρη και άραχνη»!**

* Οποιοδήποτε σχόλιό σας μπορείτε να το στείλετε στο ΜΜΕ που φιλοξενεί το δημοσίευμα ή στην ηλεκτρονική μου διεύθυνση και εγώ θα το μεταβιβάσω: georgemessaris@gmail.com
* **Μία από τις τελευταίες παραγωγές ΝΤΟΚΙΜΑΝΤΕΡ του Γιώργου Μεσσάρη: ΚΕΦΑΛΛΟΝΙΑ ΚΑΙ ΙΘΑΚΗ – ΛΟΥΛΟΥΔΙΑ ΤΟΥ ΠΕΛΑΓΟΥΣ. Για να αποκτήσετε το DVD επισκεφθείτε την ιστοσελίδα μας** [http://www.omegadocumentaries.com](http://www.omegadocumentaries.com/%CF%80%CE%B1%CF%81%CE%B1%CE%B3%CE%B3%CE%B5%CE%BB%CE%B9%CE%B5%CF%83) **ή επικοινωνήσετε με τον ίδιο στην προαναφερόμενη ηλεκτρονική διεύθυνση.**